ประกาศคณะกรรมการคุ้มครองข้อมูลเครดิต เรื่อง กำหนดให้นิติบุคคลที่ประกอบธุรกิจสินเชื่อรายย่อยระดับจังหวัดภายใต้การกำกับเป็นสถาบันการเงิน 
ประกาศคณะกรรมการคุ้มครองข้อมูลเครดิต
เรื่อง กำหนดให้นิติบุคคลที่ประกอบธุรกิจสินเชื่อรายย่อยระดับจังหวัดภายใต้การกำกับ
เป็นสถาบันการเงิน
 

โดยที่นิติบุคคลที่ประกอบธุรกิจสินเชื่อรายย่อยระดับจังหวัดภายใต้การกำกับมีการให้สินเชื่อเป็นทางการค้าปกติ
เป็นการส่งเสริมการเข้าถึงแหล่งเงินทุนในระบบของประชาชนรายย่อย และเป็นการป้องกันและแก้ไขปัญหาหนี้นอกระบบ
การที่นิติบุคคลที่ประกอบธุรกิจดังกล่าวเข้าเป็นสมาชิกของบริษัทข้อมูลเครดิตจะทำให้มีฐานข้อมูลเพื่อใช้ประกอบการพิจารณาสินเชื่อเพิ่มขึ้น
ตลอดจนมีประโยชน์ต่อระบบสถาบันการเงินโดยรวมเพิ่มขึ้น

อาศัยอำนาจตามความในมาตรา
๓ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต
(ฉบับที่ ๒) พ.ศ. ๒๕๔๙ คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒ ให้นิติบุคคลที่ประกอบธุรกิจสินเชื่อรายย่อยระดับจังหวัดภายใต้การกำกับตามประกาศกระทรวงการคลัง
เรื่อง กิจการที่ต้องขออนุญาตตามข้อ ๕ แห่งประกาศของคณะปฏิวัติ ฉบับที่ ๕๘ (เรื่อง สินเชื่อรายย่อยระดับจังหวัดภายใต้การกำกับ)
ลงวันที่ ๔ ตุลาคม พ.ศ. ๒๕๕๙ และที่แก้ไขเพิ่มเติมเป็นสถาบันการเงินตามพระราชบัญญัติการประกอบธุรกิจข้อมูลเครดิต
พ.ศ. ๒๕๔๕


ประกาศ
ณ วันที่ ๒๑ ธันวาคม พ.ศ. ๒๕๖๑
วิรไท สันติประภพ
ประธานคณะกรรมการคุ้มครองข้อมูลเครดิต
พิมพ์มาดา/ธนบดี/จัดทำ
๙ เมษายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๑๒ ง/หน้า ๑๖/๑๔ มกราคม ๒๕๖๒